|  |
| --- |
|  |
|  |
|  |
|  |

Markkinavalvontasääntelyn koordinaatioryhmän kolmannen kokouksen 10.6.2020 pöytäkirja

|  |  |
| --- | --- |
| Aika | keskiviikko 10.6.2020, klo 9-11 |
| Paikka | Skype-kokous |
| Läsnä | Järvinen Pasi, TEM, pjAhonen Oskari, TEMBerlin Titta, MMMHolm Mikko, TEMHyartt Anne, TEMKanerva Pauliina, TEMKarjalainen Sanna-Mari, TEMLankinen Pirje, STMLeinonen Mari, STMLindström Johnny, Ahvenanmaan maakuntahallitusPietarinen Aino, YMRajaniemi Kirsi, SMRämänen Timo, MMMSiitonen Susanna, OMTahvanainen Tiina, VMTiuttu Emilia, TEM, siht.Vauhkonen Veikko, LVM |

# Kokouksen avaaminen ja asialistan hyväksyminen

Puheenjohtaja avasi kokouksen. TEM:ssä yrityslainsäädäntö-tiimin päällikkönä toukokuussa aloittanut Mikko Holm esittäytyi.

# HE-luonnos yhteyspisteestä ja tuoteyhteyspisteestä

Pauliina Kanerva ja Emilia Tiuttu kertoivat lausuntokierroksella olevasta luonnoksesta hallituksen esitykseksi eräiden tuotteiden markkinavalvonnasta annetun lain (1137/2016, markkinavalvontalaki) muuttamisesta. Markkinavalvonta-asetuksen johdosta markkinavalvontalakiin on tarpeen tehdä muutoksia ja näitä muutostarpeita arvioitaessa on tultu siihen tulokseen, että muutoksia on tarkoituksenmukaista esittää vaiheittain. Lausuntokierroksella olevalla esityksellä on tarkoitus tehdä markkinavalvontalakiin ne markkinavalvonta-asetuksesta johtuvat muutokset, joilla on budjettivaikutuksia. Tässä yhteydessä esitetään Turvallisuus- ja kemikaalivirastolle kolmenlaisia tehtäviä: markkinavalvonta-asetuksessa tarkoitettua yhteyspisteen tehtävää, vastavuoroisen tunnustamisen asetuksessa tarkoitettua tuoteyhteyspisteen tehtävää sekä tekstiili- ja jalkinemerkintöjen markkinavalvontatehtävää. Koordinaatioryhmän kannalta markkinavalvonnan yhteyspisteen tehtävä on keskeisin.

Lausuntokierros toteutetaan lausuntopalvelu.fi-palvelussa ja lausuntopyyntö löytyy [täältä](https://www.lausuntopalvelu.fi/FI/Proposal/Participation?proposalId=388af13c-89ac-4123-a185-a5dde3abeeec). Lausuntoaika on 1.6.-14.7.2020. Hallituksen esitys on tarkoitus antaa syksyllä budjettilakina, mikä antaa raamit aikataululle. Komissio on lisäksi pyytänyt jäsenmaita ilmoittamaan yhteyspisteeksi nimettävän tahon tiedot kesäkuun 2020 loppuun mennessä.

Osallistujien huomiota kiinnitettiin HE-luonnoksen kohtiin, joista erityisesti toivotaan lausuntopalautetta. Yhteyspisteen tehtävistä ja toimivaltuuksista osa tulee suoraan markkinavalvonta-asetuksesta, minkä lisäksi markkinavalvontalakiin ehdotetaan säännöksiä sellaisista tehtävistä ja toimivaltuuksista, jotka ovat tarpeen markkinavalvonta-asetuksesta tulevien tehtävien hoitamiseksi ja toisaalta yhteyspisteen tehtäväksi ehdotetaan myös muuta markkinavalvontaan liittyvää koordinaatiotyötä suoraan asetuksesta tulevien tehtävien lisäksi. Yhteyspisteen laajempi koordinoiva rooli nähdään tarkoituksenmukaisena ja tehokkaana erityisesti resurssien käytön kannalta. Lisäksi markkinavalvonnan yhteistyöryhmän tehtävistä ja kokoonpanosta sekä aiemmin koordinaatioryhmän jäsenten kommenteissa esiin tulleesta yhteyspisteen riippumattomuuden varmistamisesta toivotaan lausuntopalautetta.

Pj kysyi tässä yhteydessä Tukesille esitettävistä lisäresursseista. Kokonaisresurssitarve kansallisen yhteyspisteen, tuoteyhteyspisteen ja tekstiili- ja jalkinemerkintöjen markkinavalvontatehtävään arvioidaan olevan viisi henkilötyövuotta. HE-luonnoksessa on taloudelliset vaikutukset -kohdassa jaoteltu ehdotettuja resursseja tarkemmin, mutta yleisesti ottaen ensimmäisen vuoden porrastusten jälkeen Tukesille ehdotetaan 445 000 e määrärahaa tehtävien hoitamiseen. Määrärahan lisäys koostuu pääosin henkilöstöresursseista.

# Markkinavalvontalakiin suunniteltujen muutosten aikataulu

Pauliina Kanerva kertoi hankkeen aikataulutuksesta. Aikataulua on arvioitu uudelleen ja markkinavalvontalakiin esitettävien muiden kuin budjettivaikutuksia sisältävien muutosten aikataulua on täsmennetty. Tavoitteena on, että lausuntokierros näiden muutosten osalta alkaisi syyskuun lopussa. Alustavat pykäläluonnokset on tarkoitus toimittaa koordinaatioryhmän jäsenille heinäkuun puoleenväliin mennessä. Tavoitteena on edelleen antaa kyseinen HE eduskunnalle maaliskuun alussa 2021.

Keskusteltiin siitä, että muiden ministeriöiden kannalta on hyvä, että pykäläluonnokset toimitetaan mahdollisimman varhaisessa vaiheessa.

# Horisontaalisia kysymyksiä

Sanna-Mari Karjalainen kertoi markkinavalvonta-asetuksessa tarkoitetun huolintapalvelun tarjoajan roolista. Toimijana huolintapalvelun tarjoaja on uudenlainen, minkä vuoksi on katsottu tarpeelliseksi arvioida hieman tarkemmin, millaisia tahoja huolintapalvelun tarjoajalla tarkoitetaan. Aiheesta on laadittu muistio, joka on pöytäkirjan liitteenä.

Markkinavalvonta-asetuksessa on määritelty huolintapalvelun tarjoaja, minkä lisäksi talouden toimijan määritelmään on sisällytetty huolintapalvelun tarjoaja, mikäli huolintapalvelun tarjoajalla on sektorilainsäädännöstä johtuvia velvoitteita. Tämän lisäksi joitain velvoitteita huolintapalvelun tarjoajalle tulee suoraan markkinavalvonta-asetuksesta.

Emilia Tiuttu kertoi komission ehdotuksista markkinavalvonta-asetuksen ulkorajavalvontaa koskevan sääntelyn toimeenpanemiseksi. Komissio toimitti kaksi esitystä aiheesta ja jäsenmaiden edustajia pyydettiin lähettämään kommentteja esityksiin. Suomesta kommentteja ovat välittäneet Tukes sekä Tulli. Esityksissä käytiin läpi ulkorajavalvontaan liittyvien prosessien ja tietojärjestelmien kehitystyötä ja aikataulua.

Emilia Tiuttu ja Pauliina Kanerva kertoivat seuraamuksista säätämiseen liittyvistä avoimista kysymyksistä. Koordinaatioryhmän huhtikuussa pidetyn kommenttikierroksen kommenteissa tuli esiin, että hallinnollinen seuraamusmaksu saattaisi olla markkinavalvonnan ja tuotesääntelyn yhteydessä toimiva seuraamusmalli. Tätä puoltaisi erityisesti se, että seuraamukset olisi usein luontevaa kohdistaa oikeushenkilöön luonnollisen henkilön sijaan. Toisaalta tulee ottaa huomioon se, ettei samassa sääntelyssä ole tarkoituksenmukaista olla sääntelyä sekä hallinnollisista seuraamusmaksuista että rikosoikeudellisista seuraamuksista, vaikka joissain tilanteissa se saattaa olla perusteltua. Päällekkäistä sääntelyä seuraamuksista ei tulisi olla lainkaan. Seuraamusjärjestelmän kehittäminen laajasti yhdenmukaisempaan ja hallinnollista seuraamusmaksua enemmän hyödyntävään suuntaan on kuitenkin iso muutos ja vaatii paljon valmistelutyötä. Markkinavalvonta-asetuksen soveltamisen alkaminen kesällä 2021 asettaa käynnissä olevalle hankkeelle melko tiukan aikataulun, jonka puitteissa seuraamusjärjestelmän yhdenmukaistaminen on haastavaa. TEM/YLA-tiimi on sopinut OM:n kanssa asiassa skype-palaverin, jossa on tarkoitus keskustella TEM:n vastuulla olevien tuotesektorien näkökulmasta siitä, miten seuraamusjärjestelmää tulisi mahdollisesti kehittää ja yhdenmukaistaa markkinavalvonta-asetuksen tuotesektoreilla.

# Muut asiat

Ei muita asioita.

# Seuraava kokous

Seuraavan kokouksen ajankohdasta ja järjestämistavasta lähetetään kysely koordinaatioryhmän jäsenille. Tarkoitus on pitää seuraava kokous elokuun lopulla tai syyskuun alussa.

# Kokouksen päättäminen

Puheenjohtaja kiitti osallistujia ja päätti kokouksen.

|  |  |
| --- | --- |
| Liitteet | Muistio – huolintapalvelun tarjoaja |
|  |   |
|  |   |